
REFERAT DE APROBARE A PROIECTULUI DE HOTĂRÂRE
privind aprobarea cotizaţiei anuale către Asociaţia de Dezvoltare Intercomunitară 
Apă-Canal Timiş pentru anul 2023


1.Descrierea situaţiei actuale
Urmare a înfiinţării Asociaţiei de Dezvoltare Intercomunitară Apă-Canal Timiş în baza H.G. nr. 855/2008 şi ca urmare a aprobării prin H.C.L. 277/28.07.2009 a delegării serviciilor publice de alimentare cu apă şi de canalizare în municipiul Timişoara prin atribuire directă operatorului regional AQUATIM S.A. Timişoara, a fost încheiat Contractul de Delegare a gestiunii serviciului de alimentare cu apă şi de canalizare nr. 932/19.01.2010, în numele şi pe seama membrilor Asociaţiei.
Având în vedere H.C.L. nr. 280/2009 privind mandatarea Asociaţiei de Dezvoltare Intercomunitară Apă-Canal Timiş să exercite în numele şi pe seama municipiului Timişoara anumite atribuţii, drepturi şi obligaţii prevăzute în Legea nr. 51/2006 privind serviciile comunitare de utilităţi publice;
Prin adresa nr. 56 din 06.03.2023 înregistrată la Primăria Municipiului Timişoara cu nr. SC2023-5724/06.03.2023  Asociaţia de Dezvoltare Intercomunitară Apă-Canal Timiş  solicită aprobarea de către Consiliul Local al Municipiului Timişoara a cotizaţiei aferente anului 2023.
2. Schimbări preconizate şi rezultate aşteptate
Operatorul regional privind serviciul de alimentare cu apă şi canalizare în judeţul Timiş Aquatim S.A. împreună cu Autoritatea de Management pentru Programul Operațional Infrastructură Mare (AM POIM) au în derulare ,,Proiectul regional de dezvoltare a infrastructurii de apă și apă uzată din județul Timiș “, în perioada 2014 - 2020. Din 180 milioane euro solicitați spre aprobare la AM POIM, circa 49 milioane euro sunt propuşi pentru lucrări de infrastructură de mediu în Municipiul Timișoara.
Principalele obiective de investiții în Municipiul Timișoara vor avea în vedere: modernizarea stației de tratare a apei potabile Bega, reabilitarea rețelei de distribuție apă: 38,5 km, linie de uscare a nămolului la stația de epurare a apelor uzate, reabilitarea rețelei de canalizare: 16,4 km.
În baza prevederilor art.11 lit. b), art. 16 alin. 2 lit. k) din Statutul Asociaţiei de Dezvoltare Intercomunitară Apă-Canal Timiş asociaţii au obligaţia să plătească cotizaţia stabilită anual de Adunarea Generală a Asociaţiei ADI Apă-Canal Timiş.
Proiectul de hotărâre  propune aprobarea de către Municipiul Timişoara, în calitate de membru, a cotizaţiei aferente anului 2023 în valoare de 641.426 lei, conform Anexei integrate Hotărârii nr. 162/16.12.2022, aferentă numărului raportat de către Direcția Regională de Statistică Timiș de 320.713 locuitori pentru anul 2022 , respectiv 2 lei/ locuitor, către  Asociaţia de Dezvoltare Intercomunitară Apă-Canal Timiş.
 Cotizația ce revine Municipiului Timişoara către Asociaţia de Dezvoltare Intercomunitară Apă-Canal Timiş se va achita din bugetul local al Municipiului Timişoara pe anul 2023, Capitolul 70.02.05.01„Alimentare cu apă”.
 3. Concluzii        
Urmare a celor prezentate mai sus, consider oportună promovarea Proiectului de hotărâre privind aprobarea cotizaţiei anuale către Asociaţia de Dezvoltare Intercomunitară Apă-Canal Timiş pentru anul 2023, şi-l supun spre dezbatere şi aprobare Consiliului Local al Municipiului Timişoara.

